### Beslutning

Anbefales med bemærkning om, at udvalget ikke forholder sig til [adresse] 11.

### Sagsfremstilling

## Resume og sagens baggrund

Kommunalbestyrelsen besluttede den 26. april 2023 at give Røsnæs Udvikling- og Beboerforening (RUB) tilladelse til at benytte arealet ved [adresse] 11. Tilladelsen forudsætter, at kommunalbestyrelsen godkender det reviderede projekt.

RUB har reduceret projektets omfang og størrelse for arealanvendelsen ved [adresse] 11, så projektet nu fremstår langt mere overskueligt og målrettet.

Derfor ønsker RUB tilladelse til at benytte et andet kommunalt areal ved [adresse], som står tomt og ubebygget til en Bypark.

## Indstillinger

Direktøren indstiller, at kommunen stiller arealet på [adresse] til rådighed for Røsnæs Udvikling og Beboerforening til etablering af en bypark.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

RUB kontaktede i sommeren 2020 Kalundborg Kommune med et forslag til et projekt på [adresse] 11, i forbindelse med at de har fået bevilliget ca. 1 mio. kr. fra Nordea Fonden, fra deres "Her bor vi"-Pulje.

Efter Kommunalbestyrelsens godkendelse den 26. april 2023 har RUB taget alle bemærkninger til sagen til efterretning og reduceret projektet ved [adresse] 11 til renovering af shelter- og bålpladsområdet samt oprydning af diverse redskaber omkring kolonihavelodderne. Derudover ønsker RUB at fjerne en stor del af et brombærkrat og etablere en forbindelsesvej op til shelter området. Ved kolonihavelodderne findes en gemt kilde, som ønskes genoprettet for at styrke naturen i området.

Tegningerne af renoveringen af shelter- og bålpladsområdet kan ses i sagens bilag 1, på siderne 15-17.

Idet RUB har reduceret deres projekt ved [adresse] 11 og stadig har rådighed over bevilling på cirka en million kroner fra Nordea-fonden, har de undersøgt, hvilke andre arealer der kunne være relevante for formålet, og hvordan midlerne fra Nordea-fondens pulje kan udnyttes. Derfor har de fundet en grund på [adresse], hvor de ønsker at etablere en bypark med et madpakkehus og legepladsredskaber.

Projektet er beskrevet, og tegningerne vises i sagens bilag 1, på siderne 1-14. Eventuelle konsekvenser i form af bl.a. afledt drift m.m. er ikke afklaret på nuværende tidspunkt.

Projektet involverer et samarbejde med Røsnæs Menighedsråd, da det også omfatter etableringen af en forbindelsesvej fra [adresse] 11, gennem Menighedsrådets område, til byparken. Formålet med stiforbindelsen er at forbinde de forskellige lokaliteter og afslutte det ved møllen, så områderne bliver bedre forbundne.

Røsnæs Udvikling og Beboerforenings (RUB) skrivelse vedrørende ændringer og ønsket om at benytte Røsnæsvej 347 kan læses i bilag 2.

*Myndighedsbehandling*

Projektbeskrivelsen ved [adresse] 11, som omfatter oprydning og renovering af shelter- og bålpladsområdet, kræver ikke myndighedsbehandling fra kommunen. Hvis der opstår behov for et skur til opbevaring af redskaber eller andet materiale til kolonihaverne i forbindelse med oprydningen, vil dette kræve dispensation fra strandbeskyttelseslinjen, en landzonetilladelse og, afhængigt af størrelsen, en byggetilladelse samt muligvis en ny brugsretsaftale. Genoprettelsen af en kilde ved kolonihaverne vil også kræve noget myndighedsbehandling.

Projektet ved byparken på [adresse] kræver en ny brugsretsaftale for at kunne realiseres. Derudover vil det kræve en byggetilladelse samt dispensation fra lokalplanen, da lokalplanen har til formål at muliggøre bolig- eller erhvervsbebyggelse, hvilket ikke er foreneligt med en bypark.

Etablering af stiforbindelser mellem de forskellige lokaliteter kræver ikke myndighedsbehandling fra kommunen, da dette kan aftales direkte mellem de enkelte parter.

## Økonomiske konsekvenser

Ingen.